Baai baai Tietiesbaai
Die seekosgeure wat tussen die rotse bo die Agterbaai opstaan, kan net van 'Die Spookhuis' se kant kom - daar waar die driepoot eenkant op die rooikranskoletjies staan terwyl Pieter Pieterse se tikmasjientjie gesellig knetter. Het iemand al ooit sy hartland so met 'n ander gedeel? Dis 'n lekkerte wat hier diep iewers posvat as die legendes van Tietiesbaai so tussen die letters begin lyf kry. Soos Footloose Venter en die pienk skaap, en Oempie Blessie en die kreefspietkops. Want 'n storie is net 'n storie as iemand hom kán vertel. Smaaklik, soos netnou se bolwangkreefmannetjie saam met die boksietjie droë rooi. As Eva net nie 'n appel gehad het nie. En as die 'Ingilsman' met die wit TUV-bakkie haar nie hier kom wipneus hou het nie ... Dit is so al asof die karavaan party dae te groot word. En dan die dorpsontwikkelaars en stootskrapers. Laaigrawe kom byt stukke aarde uit die watermuishonde se wêreldjie terwyl die laaste veld- kool nog teen die sandhange vasklou aan die lewe'. Is dit die einde, of 'n nuwe begin?